RAIKUNSEUDUN VESIOSUUSKUNTA

HALLITUS

**VESIOSUUSKUNNAN HALLITUKSEN KOKOUS RAIKUN KYLÄTALOLLA 07.10.2018 KLO 19.00.**

**21§ Kokouksen avaus**

Martti Heinonen avasi kokouksen klo 19.00.

**22§ Kokouksen laillisuus ja päätösvaltaisuus**

Paikalla olivat Martti Heinonen, Juhana Melkas, Kalevi Nokkonen, Antti Syrjä ja Petri Uotila. Arto Aspila saapuu paikalle hieman myöhemmin. Todettiin kokous laillisesti kokoon kutsutuksi ja päätösvaltaiseksi.

**23§ Hallituksen järjestäytyminen**

Yleisessä kokouksessa ei tullut muutoksia hallituksen kokoonpanoon. Ehdotettiin, että hallituksen työnjako pidettäisiin ennallaan. Koska ehdotusta kannatettiin, eikä muuta ehdotettu, jatkaa Martti Heinonen puheenjohtajana, Kalevi Nokkonen varapuheenjohtajana, Petri Uotila rahastonhoitajana ja Juhana Melkas sihteerinä.

**24§ Edellisen kokouksen pöytäkirja 8.4.2018 pidetystä kokouksesta**

Luettiin edellisen kokouksen pöytäkirja ja hyväksyttiin allekirjoituksin. Keskusteltiin pöytäkirjassa mainitusta kirjelmästä kaupungin hallitukselle. Kirjelmää on laadittu keväällä, mutta tietokatkoksen ja osuuskuntien muiden yhteisten hankkeiden vuoksi sitä ei ole lähetetty kaupungille. Päätetään, että täydennetään kirjelmää tuoreilla tiedoilla osuuskunnan taloudesta, esimerkiksi lainamäärästä.

**25§ Talousasiat**

Pankkitilin saldo kokouspäivänä on 42 136,55 euroa.

Ei ole merkittäviä saatavia tai laskuja.

Kangasalan Vesi nostaa sekä käyttö- että perusmaksuja vuodelle 2019. Hallitus keskustelee osuuskunnan hinnoittelusta. Päätetään uudet hinnat seuraavasti:

perusmaksu käyttömaksu

Puhdas vesi 7,80 €/kk 1,95 €/m3

Jätevesi 10,80 €/kk 3,20 €/m3

Hinnat sisältävät 24% prosenttia arvolisäveroa. Päätetään tiedottaa uusista hinnoista verkkosivuilla ja sähköpostilla.

Keskustellaan myös laskutuksen kustannuksista. Huomattavasti kohonneiden postikulujen lisäksi paperilaskuista aiheutuu muitakin kuluja. Valtuutetaan rahaston hoitaja selvittämään mahdollisuuksia e-laskutukseen ja sen kustannuksia.

Juhana Melkas esitti hallitukselle laskun vesiosuuskunnan asioiden hoitoon käyttämästään ajasta ja poistui kokoustilasta asian käsittelyn ajaksi. Hallituksen muut jäsenet hyväksyivät 147,52 € laskun maksettavaksi.

**26§ Vesihygieniakoulutus – esiin tulleita asioita**

Puheenjohtaja on osallistunut vesityökortti-koulutukseen. Koulutuksessa on tuotu esille verkoston huuhtelun merkitystä. Päätetään tehdä verkoston huuhteluita syksyn aikana. Puheenjohtaja vastaa toteutuksesta. Tiedotetaan toiminnasta tekstiviestillä etukäteen kiinteistöille joita asia kulloinkin koskee.

**27§ Veeti – koulutus, sihteerin info**

Sihteeri osallistui Veeti- neuvottelupäivään Ely-keskuksessa Tampereella.Tilaisuudessa käytiin läpi lakisääteiseen vesilaitosten tietojärjestelmään Veetiin liittyviä asioita ja tietojen kirjaamista järjestelmään. Neuvottelupäivän jälkeen Raikunseudun vesiosuuskunnan tiedot on kirjattu järjestelmään.

**28§ SVOSK- kokous Tampereella 30.09.2018**

SVOSK:n kokous on ollut Tampereella. Siellä on käsitelty mm Kouvolan seudulta alkunsa saanutta, sittemmin valtakunnalliseksi muuttunutta kirjelmää eduskunnan oikeusasiamiehelle. Kirjelmä liittyy vesilaitosten talousveden tukkuhinnoitteluun. Tilaisuudessa on myös selvinnyt, että Kangasalan vesisosuuskuntien yhteinen, tulevaisuuden selviytymisvaihtoehtoja tutkiva hanke on siirtynyt selvitysmiehen kiireiden vuoksi tulevaan kevääseen.

**29§ Kiinteistöpumppaamoiden huollot**

Hallitus on useasti aiemmin keskustellut kiinteistöpumppaamoiden huolloista. Ensimmäiset pumppaamot on otettu käyttöön vuoden 2013 lopulla. Puheenjohtaja on tehnyt jälleen uuden hintakyselyn. HRV-Palvelut Oy:n tarjous on 190 €/pumppaamo kun huolto tehdään 20 pumppaamolle. Puheenjohtajan kerrottua pumppaamoiden lisääntyneistä häiriöistä, hallitus päättää tilata huollon noin 20 - 21 ensin rakennetulle pumppaamolle. Puheenjohtaja ja rahastonhoitaja valitsevat pumppaamot Raikun kylän alueelta. Tässä vaiheessa rajataan pois vapaa-ajan asunnot ja vähiten käytetyt vakituiset asunnot.

**30§ Kokouksen päättäminen**

Puheenjohtaja päätti kokouksen kello 20.22

Puheenjohtaja

Martti Heinonen

.

Sihteeri

Juhana Melkas